ROZHODNUTIE KOMISIE
z 3. februára 2005,
ktorým sa mení a dopĺňa rozhodnutie 2002/300/ES, ktorým sa vytvára zoznam schválených zón so zreteľom na Bonamia ostreae a/alebo Marteilia refringens
(oznámené pod číslom dokumentu K(2005) 217)
(Text s významom pre EHP)
(2005/104/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/67/EHS z 28. januára 1991 o veterinárnych predpisoch, ktoré upravujú uvádzanie na trh vodných živočíchov a výrobkov akvakultúry (1), a najmä na jej článok 5,
keďže:
(1)
Rozhodnutie Komisie 2002/300/ES z 18. apríla 2002, ktorým sa vytvára zoznam schválených zón so zreteľom na Bonamia ostreae a/alebo Marteilia refringens (2) ustanovuje zóny na území Spoločenstva považované za zóny bez chorôb mäkkýšov a kôrovcov Bonamia ostreae a/alebo Marteilia refringens.
(2)
Dánsko predložilo príslušné zdôvodnenia požadované na získanie štatútu schválenej zóny, pokiaľ ide o Bonamia ostreae a Marteilia refringens, pre oblasť Limfjorden. Poskytnutá dokumentácia preukázala, že táto zóna spĺňa požiadavky smernice 91/67/EHS. Z tohto dôvodu je oprávnené, aby oblasť Limfjorden získala štatút schválenej zóny a zapísala sa do zoznamu schválených zón ustanovených v smernici 2002/300/ES.
(3)
Írsko tiež predložilo žiadosť o zmenu a doplnenie zoznamu v rozhodnutí 2002/300/ES, v časti týkajúcej sa schválených zón Írska, pokiaľ ide o Bonamia ostreae, s cieľom upresniť zemepisný opis jednej z oblastí postihnutej touto chorobou. Z tohto dôvodu by opis „Logmore, Belmullet“ mal nahradiť opis „Loughmore, Blacksod Bay“.
(4)
Rozhodnutie 2002/300/ES by sa preto malo zodpovedajúcim spôsobom zmeniť a doplniť.
(5)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha k rozhodnutiu 2002/300/ES sa nahrádza textom v prílohe k tomuto rozhodnutiu.
Článok 2
Toto rozhodnutie je určené členským štátom.
V Bruseli 3. februára 2005